Jensens Bøfhus havde et underskud på et tre-cifret millionbeløb i 2017. Kæden tror dog på, at den kan vende den kedelige udvikling og få overskud allerede i 2019

2017 blev det ultimative lavpunkt for Jensens Bøfhus.

Kæden havde nemlig et underskud på 163 millioner kroner. Det skriver fyens.dk.

De blodrøde tal skyldes blandt andet, at det ikke har gået godt i restauranterne. Det er dog ikke den eneste årsag, for kæden har også været i gang med en stor og åbenbart også dyr oprydning siden efteråret 2017.

På nuværende tidspunkt er det kun lån fra banken og bidrag fra fynske forretningsfolk, der holder kæden i live.

Se også: Jysk restaurantkæde tjener millioner på softice og spareribs

Se også: Millionerne fosser ud: Jensens Bøfhus' hovedsæde sat til salg

Sælger ud

Den dyre oprydning betyder, at Jensens Bøfhus skal gå fra at have 40 restauranter til at have 30.

Kæden har også forsøgt at sælge ud af deres ejendele, men de er ikke blevet solgt til de beløb, som de var opført til i regnskabet.

Og det er ikke kun årsregnskabet, der viser røde tal, også egenkapitalen er helt nede på -155 millioner kroner.

På trods af de blodrøde tal, er kædens bestyrelsesformand fuld af fortrøstning.

- Det er et stort og dyrt arbejde at vende udviklingen. Men vi er på rette vej, jeg tvivler slet ikke på, at der er plads til Jensens Bøfhus, og at kæden kommer til at give overskud igen i 2019, siger bestyrelsesformand Torben Frigaard Rasmussen, der tiltrådte i oktober 2017 til fyens.dk.

Se også: Jensens Bøfhus sælger tonsvis af kød fra 2014